
Atsižvelgiant į Lietuvos Respublikos vietos savivaldos įstatymo pakeitimus ir vadovaujantis jų nuostatomis, teikiamas sprendimo projektas dėl Prienų rajono savivaldybės tarybos veiklos reglamento (toliau – Reglamentas) pakeitimo. 

Pirma, Reglamente yra keičiamos nuostatos, susijusios su Administracine komisija: 48 punkte išbraukiami žodžiai „Administracinės komisijos pirmininkas“ ir „Administracinės komisijos pirmininku“, 109 punkte yra išbraukiami žodžiai „Administracinę komisiją“, o 110 punktas, reglamentuojantis Administracinės komisijos kompetenciją, netenka galios. 


Antra, Reglamente yra keičiamos nuostatos, susijusios su Tarybos narių nusišalinimo procedūra. Nustatoma, kad nusišalinimą priima arba motyvuotai atsisako priimti Taryba. Taip pat reglamentuojama sprendimo dėl Tarybos nario nusišalinimo nepriėmimo paskelbimo tvarka.


Trečia, yra keičiamos ir papildomos Etikos komisijos funkcijos bei nustatoma, kokiais atvejais Etikos komisija privalo rengti posėdžius ne rečiau kaip kartą per mėnesį.

Ketvirta, numatytas pakeitimas, kad į ne ilgesnes kaip 14 kalendorinių dienų komandiruotes meras siunčiamas mero potvarkiu.
Siūlau pritarti sprendimo „Dėl Prienų rajono savivaldybės tarybos 2015 m. spalio 8 d. sprendimo Nr. T3-185 „Prienų rajono savivaldybės tarybos veiklos reglamento patvirtinimo“ pakeitimo“ projektui.

